**TOIMINTASUUNNITELMA 2024**

**SUOMEN TENNISLIITTO**

Sisällysluettelo

[1. Vastuullisuusohjelma 3](#_Toc148297697)

[2. Seura- ja nuorisotoiminta 6](#_Toc148297698)

[3. Kilpailutoiminta 9](#_Toc148297699)

[4. Huippu-urheilu 13](#_Toc148297700)

[5. Tapahtumat 18](#_Toc148297701)

[6. Viestintä 19](#_Toc148297702)

[7. Digitalisaatio 20](#_Toc148297703)

[8. Osaamisen kehittäminen 22](#_Toc148297704)

[9. Resurssit 25](#_Toc148297705)

[10. Olosuhdeohjelma 26](#_Toc148297706)

[11. Palkitsemistoiminta 26](#_Toc148297707)

[12. Naistoimikunta 26](#_Toc148297708)

[13. Senioritennis 26](#_Toc148297709)

# **Vastuullisuusohjelma**

Tenniksen strategian mukaista vastuullisuustyötä jatketaan. Vastuullisuusohjelma läpileikkaa kaikki liiton ydintoiminnot luoden siten vaikuttavuutta läpi tennisyhteisön.

Vastuullisuusohjelma on laaja viiden osa-alueen kokonaisuus, mikä käsittää Reilun Pelin ohjelman (antidopingtoiminta ja kilpailumanipulaation torjunta), Ympäristö-ohjelman sekä yhdenvertaisuussuunnitelman ja tasa-arvo-ohjeistuksen.

Tenniksen vastuullisuusohjelma viedään osaksi seurojen toimintaa Tennisliiton vastuullisuusmerkin avulla. Vastuullisuusmerkki on osoitus avoimesta, läpinäkyvästä, yhdenvertaisesta ja tasa-arvoisesta sekä vastuullisesta seuratyöstä. Vastuullisuusmerkin voivat suorittaa Tennisliiton jäsenseurat ja se on myös osa tenniksen laatuseuraohjelmaa. Tennisliitto myöntää seuralle vastuullisuusmerkin, kun seurat ovat todennetusti suorittaneet vastuullisuusmerkin toimenpiteet.

**HYVÄ HALLINTO**

**Tavoitteet**

* Tennisliitto toimii hyvän hallintotavan mukaisesti ja valmistelee päätöksiään yhdessä seurojen kanssa

**Toiminta**

Hallitus hyväksyy vuosittain Reilun Pelin ohjelman, yhdenvertaisuus- ja tasa-arvo-ohjelman, ympäristöohjelman sekä kurinpitosäännöt ja tarkastelee toimintasääntöjen ajantasaisuutta.

Tennisliitolla on selkeät prosessit tilanteisiin, joissa sääntöjä ja hyviä toimintatapoja ei noudateta. Osallistamme ja sitoutamme eri toimijoita asioiden valmisteluun tiiviisti mukaan ja päätöksentekoprosessimme ovat tehokkaita ja suoraviivaisia. Taloudenpitomme ja varainhankintamme on pitkäjänteistä ja vastuullista. Koulutamme ja viestimme hyvän hallinnon toimintatavoista jäsenseuroillemme ja vaadimme hyvän hallinnon mukaista toimintaa seuroiltamme.

**Mittarit**

* Hallitustyö ja hyväksytyt dokumentit

**TURVALLINEN TOIMINTAYMPÄRISTÖ**

**Tavoitteet**

* Toimintamme on turvallista ja puutumme epäasialliseen käytökseen välittömästi
	+ Turvallinen toimintaympäristö -kysely osana vuosikyselyä
* Vastuullinen valmentaja -verkkokurssin on suorittanut yli 100 valmentajaa

**Toiminta**

Luomme positiivisen ja kannustavan ilmapiirin, jossa jokainen kokee olevansa arvostettu.

Toimintamallimme epäasialliseen käytökseen puuttumiseen ovat selkeät. Yhdyshenkilö asioiden käsittelyyn on ilmoitettu läpinäkyvästi. Hyödynnämme Et ole yksin –palvelun asiantuntemusta. Toteutamme kyselyn turvallisesta toimintaympäristö seura- ja liittotasolla.

Viestimme ja koulutamme turvalliseen toimintaympäristöön liittyviä asioita kaikilla tasoilla ohjaajille, valmentajille ja muille seuratoimijoille sekä sidosryhmillemme. Valmentajamme ovat suorittaneet Olympiakomitean verkkokurssin valmentajien eettisistä toimintatavoista sekä SUEKin Puhtaasti ja Reilusti Paras -verkkokoulutukset. Suosittelemme rikostaustan selvittämistä myös vapaaehtoistoimijoilta.

Tennisliitto on mukana Olympiakomitean ja lajiliittojen yhteisessä vakavien eettisten rikkeiden kurinpitojärjestelmässä.

**Mittarit**

* Liitto- ja seuratasolla toteutettuun turvallinen toimintaympäristö kyselyyn vastanneiden seurojen määrä
* Reilun Pelin ohjelman kriteeristö
* Vastuullinen valmentaja -verkkokurssin suorittaneiden valmentajien määrä

**YHDENVERTAISUUS- JA TASA-ARVO**

**Tavoitteet**

* Etu kaikille -tapahtumiin/webinaareihin osallistuu yli 100 henkilöä
* Innostamme lisää nais- ja tyttöpelaajia lajimme pariin eri rooleihin

Yhdenvertaisuus- ja tasa-arvo-ohjelmamme toteutuvat käytännössä. Ohjelma on osa toimintasuunnitelmaamme, toteutamme työtä laadukkaasti sekä arvioimme ja seuraamme työn toteutumista.

Kehitämme Etu kaikille -verkostoa (entinen naisverkosto), joka aloitti toimintansa 2021. Vuonna 2023 toimintaa tehtiin yhteisen mailapeli-hankkeen kautta (valmentaa kuin nainen). Edistämme tasa-arvon ja yhdenvertaisuuden toteutumista päätöksenteossamme ja toiminnassamme esim. Advisory boardeissa, hallituksessa ja valinnoissa. Viestimme monipuolisesti: kuva- ja sanavalintamme tukevat yhdenvertaisuutta ja tasa-arvoa. Viestinnässä nostamme rohkeasti yhdenvertaisuus- ja tasa-arvoasioita.

**Mittarit**

* Osallistujien määrä Etu kaikille -kokonaisuudessa ja toteutuneiden tapahtumien/webinaarien määrä

**YMPÄRISTÖ JA ILMASTO**

**Tavoitteet**

* Tennisliiton hiilijalanjäljen pienentäminen
* Tennisliiton vuotuiseen sosiaalisen median ympäristökampanjaan osallistuu yli 20 seuraa

Tunnistamme ja arvioimme oman toimintamme ympäristövaikutukset. Tennisliiton uuden ympäristöohjelman teemoja on viestitty; vuoden 2023 lopuksi selvitettiin liiton hiilijalanjälkilaskelma, jonka pohjalta tehdään toimenpiteitä 2024.

Viestimme ympäristöasioistamme ja -teoistamme aktiivisesti. Tennisliitto osallistuu paikallisiin ja valtakunnallisiin ympäristön teemaviikkoihin. Vuoden 2023 tapaan osallistumme pyöräilyviikkoon. Toteutamme aiheesta sosiaalisen median kampanjan yhdessä jäsenseurojen kanssa.

**Mittarit**

* Tennisliiton hiilijalanjälkilaskelmasta viestiminen ja toimenpidesuunnitelma
* Sosiaalisen median ympäristökampanjaan osallistuneiden seurojen määrä

**ANTIDOPING**

**Tavoitteet**

* Ennaltaehkäisemme dopingtapauksia

Tennisliiton antidoping- ja kilpailumanipulaatiotyön pääpaino on ennaltaehkäisevässä toiminnassa, viestinnässä ja koulutuksessa. Lisäksi Tennisliiton huipputennis vastaavalla on omasta takaa pätevyys toimia lajiliiton kouluttajana. Koulutuksia tilataan myös SUEK:lta.

Tennisliiton hallitus käsittelee ja hyväksyy vuosittain Reilun pelin -ohjelman, joka julkaistaan Tennisliiton kotisivuilla. Miesten, naisten ja junioreiden maajoukkuepelaajille, aikuisten ja 18-vuotiaiden SM-tason- sekä kansainvälisiin kilpailuihin osallistuville pelaajille toimitetaan vuosittain tietoa antidopingtoiminnasta ja erivapausmenettelystä. SUEK:n Puhtaasti ja Reilusti Paras -verkkokoulutuksien suorittamista sekä sitoutumista Tennisliiton Reilun Pelin -ohjelmaan edellytetään kaikilta Tennisliiton kilpailumatkoille sekä valmennus- ja leiritystoimintaan osallistuvilta pelaajilta, valmentajilta ja tukihenkilöiltä. Vastaavat koulutukset ja Reilun Pelin ohjelmaan sitoutuminen edellytetään myös kansallisissa SM- ja kansainvälisen tason tapahtumissa toimivilta tuomareilta sekä Tennisliiton henkilöstöltä ja luottamusjohdolta.

Valmentajakoulutuksessa asia on esillä laajasti seuravalmentajakoulutuksen yhteydessä. Tennisliiton valmennustoiminnassa mukana olevien valmentajien työsopimuksiin sekä maajoukkuepelaajien ja yhteistyökumppaneiden sopimuksiin on sisällytetty ennalta ehkäisevästi antidoping-, kilpailumanipulaatio ja vedonlyöntiin liittyvät pykälät.

Huolehdimme tiedonjaosta ja koulutuksesta. Viestimme antidopingtyöstämme. Sitoudumme toimimaan Suomen antidopingsäännöstön ja maailman antidopingsäännöstön mukaisesti.

**Mittarit**

* Tennisliiton koulutusmäärät antidopingtoiminnasta
* Tennisliiton pelaaja- ja valmentajasopimusten sisällöt
* Hyväksytysti suoritettujen Puhtaasti- ja Reilusti Paras verkkokoulutusten määrät

# **Seura- ja nuorisotoiminta**

Tennisliiton seura- ja nuorisotoiminta koostuu laatuseurajärjestelmästä, seurojen kanssa yhdessä toimimisesta, tenniksen markkinoimisesta Street Tennis- kiertueella sekä yhteisistä jäsenpalveluista, joita seuroille tuotetaan.

**LAATUSEURAJÄRJESTELMÄ**

Tennisliiton laatuseurajärjestelmä on seuroille tarkoitettu kehitysohjelma, jota tehdään vahvassa yhteistyössä Olympiakomitean tähtiseuraohjelman kanssa. Laatuseuraohjelma tarjoaa monipuolisen viitekehyksen seuran toiminnan kehittämiseen ja vahvempaan yhteistyöhön liiton sekä seurojen välillä. Laatuseurajärjestelmässä voit auditoida seuran kolmelle eri tasolle: lasten ja nuorten laatuseura sekä aikuisten laatuseura (taso 1), kilpaseura (taso 2) ja huippuseura (taso 3). Tennisliitto on auditoinut vuosina 2022-2023, 12 seuraa ensimmäiselle ja toiselle tasolle. Auditointi vaiheessa tarkastetaan, että seuroilla on johtamiseen, urheilutoimintaan, talouteen ja työntekijöihin liittyvät asiat tarvittavalla tasolla. Seurojen tulee myös suorittaa Tennisliiton vastuullisuusohjelma osana auditointiprosessia.

Laatujärjestelmässä kaikki mukana olevat seurat saavat mahdollisuuden osallistua yhteiseen kehitysohjelmaan, jossa painopisteenä on lasten urheilu ja tennis. Kilpaseura- ja huippuseuratasolle pyrkiville on käynnissä kehitysprosessi, jossa yhteisenä tavoitteena on parempaa modernia johtamista sekä valmennusta.

**Tavoitteet strategiakaudelle:**

* 25 auditoitua lasten ja nuorten / aikuisten laatuseuraa (12)
* 15 kriteerit täyttävää kilpaseuraa (2)
* 3 kriteerit täyttävää huippuseuraa (0)

**Mittarit:**

* Auditointien määrä eri tasoille
* Kehitysohjelmassa ja kehityspolulla olevien seurojen määrä

**TOIMITAAN YHDESSÄ SEUROJEN KANSSA**

Tennisliitto sitouttaa seuroja ja vahvistaa yhteistyötä päätöstenteossa seurojen kanssa vuonna 2024. Tapaamisia ja vaikutusmahdollisuuksia eri kohderyhmille järjestetään säännöllisesti. Tapaamisten tarkoituksena on edistää avointa päätöksentekoa, viedä yhteistyössä seurojen kanssa tennistä eteenpäin strategian suunnassa ja kouluttaa jäsenistöä.

Vuoden aikana järjestetään valtakunnalliset valmentajapäivät keväällä ja lasten valmennuksen seminaari syksyllä. Seuroille ja seurojen eri kohderyhmille järjestetään webinaareja ja tilaisuuksia tarpeiden mukaan vuoden aikana. Tulemme järjestämään myös seuroille suunnattuja tilaisuuksia Suomessa pelattavien kansainvälisien huipputapahtumien yhteydessä

**Tavoitteet:**

* Kohdataan ja keskustellaan seuratoimijoiden kanssa aktiivisesti
* Valtakunnalliset seuratapaamiset tavoittavat seuroja. Seurat saavat apua omaan arkeen ja pääsevät vaikuttamaan yhteisiin asioihin (tavoitteena keskimäärin 25 osallistuvaa seuraa/tapaaminen)
* Seurawebinaarien kautta saadaan apua seuratoiminnan arkeen ja kehitystyöhön. Tavoitteena 100 osallistujaa webinaareihin vuoden aikana.
* 5 toiminnanjohtajaa osallistuu heille sopiviin johtajatason koulutuksiin vuonna 2024

**Mittarit:**

* Valtakunnallisien ja alueellisien tapaamisten osallistujien määrä sekä osallistujien palaute
* Seurawebinaarien osallistujien määrä ja palaute
* Toiminnanjohtajien määrä, jotka osallistuvat johtajatason koulutuksiin

**MARKKINOIDAAN TENNISTÄ HIPPO STREET TENNIKSEN AVULLA**

Tennisliitto toteuttaa yhdessä seurojen sekä OP Ryhmän kanssa Hippo Street Tennis -kiertueen, jonka avulla markkinoidaan tennistä ja tarjotaan lapsille lisää liikkumismahdollisuuksia koulupäivien aikana. Oppilaat pääsevät tunnin ajan tutustumaan ohjatusti tennikseen. Kiertue on valtakunnallinen ja paikalliset seurat pääsevät esittelemään toimintaansa tapahtumien aikana. Kiertue on suunniteltu kouluille ja päiväkodeille. Norlandia-päiväkotiketju on kiertueella valtakunnallisesti mukana. Olemme muokanneet päiväkoteihin soveltuvan Street Tenniksen muokatuilla materiaaleilla ja harjoitteilla.

Lisäksi järjestämme seurojen kanssa tenniksen tutustumispäiviä. Tapahtumat toteutetaan yhdessä seurojen kanssa, jolloin seuroilla on mahdollisuus esitellä toimintaansa ja saada uusia jäseniä. Olemme myös mahdollisuuksien mukaan mukana isoissa liikuntatapahtumissa, kuten Olympiapäivä, joissa lajia voidaan esitellä ja olla näkyvillä.

**Tavoitteet:**

* Street Tenniksessä esitellä ja markkinoida tennistä
* Street Tennis -kiertueelle ja tapahtumiin osallistuu yli 15 000 lasta ja yli 200 opettajaa/muuta koulun henkilökuntaa

**Mittarit:**

* Tapahtumien määrä (kiertue ja tapahtumat)
* Päiväkoti-/ koulukiertueelle osallistuneiden lasten ja opettajien määrä
* Tapahtumiin osallistuneiden määrä

**TARJOTAAN SEUROILLE YHTEISIÄ PALVELUITA**

**Tavoitteet**

* Ylläpitää ja kehittää digitaalisia jäsenpalveluita
	+ TennisClubia käyttää seuran jäsenrekisterinä 100 seuraa ja valmennusryhmien hallinnassa yli 40 seuraa
	+ TennisÄssän käyttäjäpalaute on 3,0/5

Tennisliitto tarjoaa seuroille jäsenmaksuun kuuluvana toiminnanohjausjärjestelmän (TennisClub), joka toimii työkaluna seuran toiminnan ohjaamisessa (mm. valmennustoiminta, tapahtumat, ilmoittautumiset, viestintä ja laskutus). Tennisliitto ylläpitää tennispelaajille suunnattua OmaTennis-mobiilisovellusta, jonka avulla pelaajat saavat käyttöön seurojen jäsenkortin, tennikseen liittyviä uutisia ja tiedotteita sekä voivat käyttää tennikseen liittyviä palveluita esimerkiksi TennisClubia ja TennisÄssää. Tennisliitto kehittää ja luo uusia ominaisuuksia digitaalisiin jäsenpalveluihin.

Syksyllä 2023 on käynnistetty TennisClubin kehitystyöryhmä, jonka tavoitteena on kehittää TennisClubia entistä tiiviimmin yhdessä seurojen kanssa. Kehitystyöryhmän toiminta jatkuu vuonna 2024.

**Mittarit**

* TennisClubin käyttäjämäärät
	+ jäsenrekisteri
	+ seurat, jotka käyttävät TennisClubia valmennustoiminnan hallinnoimisessa
* TennisÄssän käyttäjäpalaute

# **Kilpailutoiminta**

Kilpailutoiminnan osalta vuonna 2024 jatketaan kilpailujärjestelmän uudistuksen jalkauttamista ja sen käyttämistä työkaluna kasvattaaksemme entisestään kilpapelaajien määrää. Kasvua tavoitellaan sekä lasten ja nuorten (U10) pelaaja- ja ottelumäärissä että TennisÄssässä olevien kilpapelaajien määrässä.

Kilpailutoimintaa tehdään strategian mukaisesti kolmella tasolla: harrastetennis, kilpatennis ja huipputennis.

**Kilpailujärjestelmän uudistus**
Vuoden 2023 alusta alkaen kilpailujärjestelmän uudistuksen myötä tennisyhteisöllä on ollut käytössä uusia työkaluja, joilla voidaan vaikuttaa kilpailutoiminnan kiinnostavuuteen ja pelaajamäärien kasvuun. Uudistuksen hyötyjä on nähty toiminnan kaikilla tasoilla – huipputenniksessä, kilpatenniksessä ja voimakkaimmin harrastetenniksessä. Tasolaskennan laajentuminen seurakilpailuihin ja hallisarjoihin on lisännyt vuonna 2023 merkittävästi kilpailujen määrää TennisÄssässä. Tämä taas on vastaavasti kasvattanut kilpapelaajien määrää. Vertailtaessa vuoden 2022 lukuja 1.9.2023 tilanteeseen, on kilpapelaajien määrä (=vähintään yhden ottelun Ässässä pelanneiden määrä) kasvanut 5245 pelaajasta 6226 pelaajaan, sekä kilpailulisenssin omaavien määrä 4757 pelaajasta 5093 pelaajaan.

Jakamalla hyviä käytänteitä ja kokemuksia, on meillä mahdollisuus jatkaa kasvun tiellä edelleen. Tämän lisäksi harraste- ja kilpatasolle luodaan uusia kiinnostavia formaatteja, jotka on mahdollista toteuttaa kilpailujärjestelmän uudistuksen myötä saavutettujen toimintatapojen kautta. Vuonna 2024 jatketaan edelleen sitä, että saamme hyödynnettyä parhaalla mahdollisella tavalla uudistusta pelaajien innostamisessa ja pelaajamäärien kasvattamisessa. Tämä tulee vaatimaan jalkauttamistyötä - kouluttamista ja viestintää - seurojen, valmentajien ja pelaajien suuntaan.

**Tavoitteet**

* Virallisia kilpaotteluita pelaavien määrän kasvattaminen
* Lisenssipelaajien määrän kasvattaminen
* Ylläpidetään kansallisten (virallisten) kilpailujen määrää

**Mittarit**

* Kilpapelaajien määrä 7500-8000 (=vähintään yhden ottelun Ässässä pelanneita vuodessa)
* Lisenssipelaajien määrä 5400 pelaajaa
* Kilpailujen määrä

**Harrastetennis**
Pelaajamäärien kasvu syntyy pääasiassa harrastetenniksen kautta.

Harraste- ja kilpapelaajien kasvun näkökulmasta on keskeistä panostaa lasten ja nuorten (U10) kilpailutoiminnan kehittämiseen. Tavoitteena on kasvattaa vuoden 2023 hyvien kokemuksien jälkeen edelleen kaikilla alueilla kilpailutarjontaa tälle kohderyhmälle. Tavoitteena on samalla kasvattaa ja tehdä näkyväksi pelaajien ottelumääriä ja pelaajamääriä. U10 pelaajille on olemassa oma kilpailujärjestelmä ja kilpailutasot. Kilpailumahdollisuuksien kasvattamisen lisäksi tulee panostaa siihen, että seurat saavat ohjattua näihin kilpailutapahtumiin enemmän pelaajia mukaan. Vuonna 2024 jatkuva kilpa- ja huippuseuraprosessi tarjoaa tähän hyvää toiminnan kehittämisen pohjaa.

Harrastetennikseen luetaan U10 toiminnan lisäksi yleisen sarjatenniksen alimmat divisioonat, senioreiden sarjatenniksen tasot 1-divisioonasta alaspäin, D- ja E-luokan kansalliset kilpailut, sekä seurojen sisäiset pelitapahtumat ja hallisarjat. Harrastetenniksen puolella panostetaan edelleen TennisÄssässä olevien seurakilpailujen ja hallisarjojen määrän kasvattamiseen. Potentiaalia pelaajamäärien kasvulle nähdään edelleen U10-pelaajien, harrastenuorten ja aikuisharrastajien osalta.

Ässässä ylläpidettävistä seurakilpailuista ja hallisarjoista kertyy tasopisteitä. Seurakilpailun voi perustaa Ässään vapaasti, eikä se aiheita seuroille mitään kuluja. Tapahtumien ja kilpailujen kautta pelaajat sitoutuvat vahvemmin tennisharrastukseen ja Ässässä olevien tapahtumien kautta muu virallinen kilpailutoiminta tulee lähemmäksi pelaajaa. Hallisarjoihin on mahdollista osallistua rekisteröityneenä pelaajana. Hallisarjojen kautta pyritään näin ohjaamaan myös ei-jäseniä virallisen kilpailutoiminnan pariin. Yhteensä yhdeksän seuraa ylläpiti Ässässä 18 hallisarjaa vuonna 2023.

**Tavoitteet**

* Seurojen pelitapahtumia on yli 150 kpl ja hallisarjoja yli 25 kpl TennisÄssässä
* Kilpailemista markkinoidaan ja osallistumisen kynnystä helpotetaan vuoden aikana
* Alle 12-vuotiaiden ottelu- ja pelaajamäärien kasvattaminen

**Mittarit**

* Seurakilpailujen ja hallisarjojen määrä TennisÄssässä
* Alle 12-vuotiaiden pelaajien määrä, joilla yli 50 kilpailuottelua vuodessa / 100 pelaajaa per ikäluokka (12-, 11-, 10-vuotiaat ja nuoremmat)

**Kilpatennis**
Kilpatenniksen alle kuuluvat JGP-sarja, Finnish Junior Tennis Tour, senioreiden SM-kilpailut, koululaisten mestaruuskilpailut, sarjatenniksen ylempiä divisioonia, senioreiden sarjatenniksen SM-taso, Luokkamestaruussarjan B- ja C-luokat sekä kansallisista kilpailuista B- ja C-luokat. Näiden sarjojen kautta pystytään takaamaan kattavaa kilpailutarjontaa eri tasoille. Vuonna 2023 käyttöön otettuun Yearly Race -laskentaan tehdään muutamia päivityksiä, jotta se olisi entistä motivoivampi ja toimivampi pelaajille.

Fazer Junior Grand Prix jatkuu 10-, 12-, 14- ja 16-vuotiaiden juniorien huippukilpailusarjana. Jokaisessa ikäluokassa pelataan kuusi osakilpailua. Fazer tuo kilpailusarjan sponsorina osallistujille osallistumislahjoja sekä palkitsee parhaiten menestyviä. Tavoitteena on sitouttaa ikäluokkien parhaat pelaamaan Fazer JGP -sarjaa.

TEHO Finnish Junior Tennis Tour on 21-vuotiaiden kilpailusarja. Sarjassa pelataan vuonna 2024 viisi osakilpailua. Osakilpailuissa ovat mukana alle 21-vuotiaiden sisä- ja ulkokenttien SM-kilpailut. Parhaat saavat rahapalkintoja ja voittajille taataan mukaanpääsy seuraavaan TEHO Finnish Tour –osakilpailuun. Luokkamestaruussarjaan kuuluu kuusi osakilpailua, luokkina ovat B-E -luokat, ja kaikissa näissä pelataan kaksin- ja nelinpelit sekä sekanelinpelit. Edellä mainitut kilpailusarjat katsotaan luokkapistelaskennassa muita kansallisia kilpailuja korkeampitasoisemmiksi ja niistä jaetaan suurempia luokkapisteitä. Kilpailujärjestelmän suurimman osan muodostavat kilpatason kansalliset kilpailut ja sarjatennis. Strategiakauden aikana on tehty erinomaista työtä seuratasolla kasvattaen modernien kilpailujen määrää. Kuukausittain kilpailutarjonnasta on ollut yli 50% moderneja kilpailuja. Pelaajille on tarjolla päiväkilpailuja, useamman ottelun takuuta ja lyhennettyjä otteluita. Tätä suuntaa pyritään entisestään vahvistamaan. Kilpailutoiminnan perustana on toimivan kilpailukalenterin ja sarjatennisjärjestelmän ylläpitäminen. Kilpailukalenteri muodostuu myönnetyistä arvokilpailuista (huipputaso) ja sarjatennikselle rajatuista viikonlopuista. Tämän lisäksi seurat voivat hakea tietyin rajoituksin kilpatason kilpailuja. Vuonna 2022 tehty sarjatenniksen uudistus on mahdollistanut entistä joustavampien sääntöjen puolesta mahdollisuuden kasvattaa sarjatennisjoukkueiden määrää. Sarjatenniksen osalta pyritään edelleen kasvattamaan joukkuemääriä erityisesti alimmilla harrastetasoilla ja aktivoimaan kaikkia Suomen alueita.

Kilpapelaajien määrä on kasvanut vuonna 2023 reilulla tuhannella pelaajalla. Tämä edellyttää muutamia kehitystoimia kilpailutoimintaan. Tällä hetkellä nähdään tarve pilotoida 18-vuotaiden Yearly Race -laskentaa. Sarja koostuisi vuonna 2024 SM-kilpailuista ja 2-3 muusta osakilpailusta. Kilpapelaajien määrän kasvun myötä myös tasoluettelon pelaajamäärät ovat tuplaantuneet alimmilla tasoilla, ja D- ja E-luokissa on tämän johdosta eritasoisia pelaajia. Vuonna 2024 tarkastellaan tarvetta perustaa F-luokka, jotta pystyisimme vielä paremmin tarjoamaan mielekkäitä kilpailuja kaikille. Vuodelle 2024 selvitetään myös teknistä mahdollisuutta pelaajien harjoitusotteluiden syöttämiseen Ässä-järjestelmään ja otteluiden mukaan ottamiseen tasolaskentaan. Tämän nähdään palvelevan kilpapelaamisen aktivoimisena ja kiinnostuksen herättäjänä. Erityisesti pääkaupunkiseudulla kaikki innokkaat kilpapelaajat eivät mahdu kilpailuihin mukaan. Harrastepelaajien aktivoimiseksi ja kilpaotteluiden tarjonnan kasvattamiseksi tullaan ulkokaudella 2024 pilotoimaan koko ulkokauden mittaista STL:n ylläpitämää lohkokilpailua.

**Tavoitteet**

* Ylläpidetään kansallisesti tärkeitä kilpailusarjoja
* Ylläpidetään modernien kilpailumuotojen määrää → Moderneja kilpailumuotoja on vähintään 50 % kaikista kilpailuista
* Sarjatennisjoukkueiden (yleinen sarjatennis) määrä kasvaa sisä- ja ulkokaudella yhteensä 30 joukkueella

**Mittarit**

* Fazer JGP ja TEHO Finnish Junior Tennis Tour → osallistujamäärät per osakilpailu → neljän parhaan pelaajan ranking-keskiarvo per sarja
* Modernien peliformaattien määrä suhteessa perinteisiin kilpailumuotoihin
* Yleisen sarjatenniksen joukkuemäärä

**Huipputennis**
Huipputenniksen alle kuuluvat aikuisten kansainväliset ammattilaiskilpailut, junioreiden ja senioreiden kansainväliset kilpailut, Finnish Tour sarja sekä Tennisliiga ja Tennisliiga Cup. Huipputenniksen kilpailukalenteri ja kilpailuja järjestävät seurat on vahvistettu vuodelle 2024. TEHO Finnish Tour on aikuisten huippukilpailusarja, jossa on kuusi osakilpailua miehille ja naisille. Kilpailussa jaetaan merkittäviä rahapalkintoja. Rahapalkintojen suuruus on sidottu osallistuvien pelaajien määrään. TEHO Tennisliiga jatkaa kansallisen tenniksen kärkituotteena. Tennisliigassa on mukana kansallisia huippupelaajia ja ulkomaisia vahvistuksia maailman huipulta asti. Tennisliigassa ja Finnish Tourilla on mediakumppani, ja otteluista toteutetaan livestream lähetyksiä.

Suomessa järjestetään kansainvälisiä juniorien TE ja ITF-kilpailuja, seniorien ITF-kilpailuja sekä ITF- ja ATP Challenger -tason ammattilaiskilpailuja. Vuonna 2024 kansainvälisten kilpailuiden määrä vastaa edellisvuosien tasoa. Tennisliitto osallistuu Challenger-kilpailuiden järjestelyihin taloudellisesti ja auttaa tapahtumien markkinoinnissa ja viestinnässä merkittävästi.

Uutena kilpailuna järjestetään naisten ITF $25 000 –tason ammattilaiskilpailu, jonka tavoitteena on kasvaa naisten kansainväliseksi vuoden kärkitapahtumaksi miesten ATP Challenger –turnausten rinnalle. Tämä on kuvattu osana Tennisliiton strategiaa 2024 ja tukee merkittävällä tavalla naistenniksen kehittämistä tulevina vuosina.

Kansainvälisten kilpailuiden määrä vuonna 2024:

ATP Challenger: 2 kpl

ITF miehet: 2 x $15 000

ITF naiset: 1 x $25 000, 2 x $15 000

ITF seniorit: 2-3 kpl

ITF juniorit: 7-8 kpl

TE16: 2-3 kpl

TE14: 4-5 kpl

TE12: 2 kpl

**Tavoitteet**

* Järjestää Suomen parhaat pelaajat kokoava korkeatasoinen Finnish Tour -sarja, Tennisliiga, Tennisliiga Cup → neljän parhaan pelaajan ranking-keskiarvo yli 46 per kilpailu / kierros → ilmoittautuneiden määrä per kilpailu vähintään 28 pelaajaa
* Kansainvälisten kilpailuiden määrän ylläpitäminen
* Ylläpitää senioreiden ITF-kilpailuiden määrää

**Mittarit**

* Finnish Tour / Tennisliigan mittarit → Parhaiden pelaajien ranking-keskiarvo → ilmoittautumismäärät per kilpailu
* Suomessa järjestettävien kansainvälisten kilpailuiden määrät → ammattilaiset → juniorit → seniorit

# **Huippu-urheilu**

Huipputennis jakautuu aikuisten ja nuorten toimintaan. Aikuisten toiminta on maajoukkueiden menestysedellytysten rakentamista ja nuorten pelaajien kasvattamista mukaan aikuisten maajoukkueisiin.

Nuorten toiminnan perustana on valtakunnallinen valmennuskeskus Talin Tenniskeskuksella, joka tarjoaa pelaajille päivittäisvalmennusta ja viikoittaisia harjoituspäiviä yhteistyössä kotiseuran kanssa. Lisäksi valmennuskeskusverkoston toimintaa järjestetään alueellisissa valmennuskeskuksissa.

Tennisliitto toteuttaa myös maajoukkueleiritystä, koordinoi kansainvälisiä kilpailumatkoja ja järjestää yläkoulu ja toisen asteen leiritoimintaa Vierumäellä.

Kansainvälistä vaatimustasoa ja tietotaitoa lisäävät kansainväliset kouluttajat sekä valmentajat.

**AIKUISTEN HUIPPU-URHEILU**

**Tavoitteet**

* Miesten joukkue pääsee Davis Cupin Davis Cup –finaalitapahtumaan
* Naisten joukkue nousee Billie Jean King Cup II-ryhmään

**Toiminta**

Naisten maajoukkuetoiminnan painopisteitä ovat nuoren pelaajasukupolven kasvattaminen ja naistenniksen kehittäminen suhteessa kansainväliseen vaatimustasoon. Vuonna 2024 Porsche Billie Jean King Cup Team Finland tavoittelee nousua takaisin Euroopan II-ryhmään. Euroopan III-ryhmän turnaus pelataan, vuoden 2023 tapaan, yhden viikon aikana ja II-ryhmään nousee turnauksen voittanut joukkue.

Miesten maajoukkuetoiminnan painopisteitä ovat nuoren pelaajasukupolven kasvattaminen ja miestenniksen kehittäminen suhteessa kansainväliseen vaatimustasoon. Jos Suomi etenee 21.-26.11.2023 pelattavassa kahdeksan parhaan maan Davis Cup Final 8 -turnauksessa finaaliin, pääsee joukkue suoraan Davis Cup Finals -tasolle vuodeksi 2024. Muussa tapauksessa Suomi pelaa Davis Cup -finaaliturnauksen paikasta helmikuussa. Vastustaja ja pelipaikka arvotaan 26.11.2023. Voitolla Suomi lunastaa paikan syksyllä pelattavaan Davis Cup –finaaliturnaukseen ja tappiolla joukkue pelaa syyskuussa I-ryhmän nousukarsinnassa.

Maajoukkueiden valmistautumista Davis Cup ja Billie Jean King Cup –tapahtumiin tehostetaan kapteenien työajan kasvattamisella, runkopelaajien yksilöllisten tarpeiden mukaan suunnitelluilla harjoittelu mahdollisuuksilla ja/tai kilpailumatkoilla kapteenin johdolla, leirityksillä sekä fysioterapia palveluilla ja mahdollisuudella käyttää Urhea-hallin tiloja harjoitteluun. Tennisliitto tukee joukkueiden terveyttä edistäviä toimenpiteitä yhteistyössä Pihlajalinna lääkärikeskusten kanssa.

Nais- ja tyttötenniksen kehittämiseksi käynnistetään vuonna 2024 kehitysohjelma, joka vaikuttaa ja parantaa kärkiurheilijoiden sekä -valmentajien arjen toimintaedellytyksiä. Maajoukkuekapteenin työajan kasvattaminen tukee naisten maajoukkuetoiminnan ohella myös tyttötenniksen kehittämistä. Osa kapteenin työajasta kohdennetaan tyttöpelaajien kehittämiseen ja toiminnan suunnitteluun. Lisäksi kehitysohjelma lisää tyttöpelaajien ehdoilla tehtäviä leirityksiä ja yhteisiä harjoituksia, ulkomaan maajoukkuematkoja sekä mahdollistaa ITF $25 000 –tason ammattilaiskilpailun paluun kilpailukalenteriin.

Tennisliitto tukee lahjakkaimpia nuoria pelaajia siirtymävaiheessa juniorista ammattilaiseksi. Tuki perustuu ranking-kriteereihin ja pelaajan ikään. Pelaajaa tuetaan kahdella eri tasolla riippuen pelaajan kansainvälisestä menestyksestä. Tuesta päätetään vuosittain ja tuki liitetään pelaajan Davis Cup ja Billie Jean King Cup -sopimukseen.



 M**ittarit**

* Miesten maajoukkueen menestys Davis Cupissa
* Naisten maajoukkueen menestys Billie Jean King Cupissa
* Jokainen yksilöllistä tukea saava nuori pelaaja ottaa seuraavan askeleen eteenpäin kehityksessä/rankingissa. Kaikkien pelaajien kanssa henkilökohtaiset ranking tavoitteet suhteessa kehityssuunnitelmaan

**KANSAINVÄLINEN OSAAMINEN**

Vuonna 2023 käynnistettiin huippuvalmentajien kehitysohjelma yhteistyössä Jan De Witt:n kanssa. Koulutukseen on valittu yhdeksän valmentajaa. Valmentajakoulutuksen lisäksi hän tuo tietotaitoa ja kansainvälistä vaatimustasoa laaja-alaisesti huipputenniksen sekä esimerkiksi kilpa- ja huippuseuraprosessin sekä valmennuskeskusverkoston kehitystyöhön. Kehitysohjelma jatkuu myös vuonna 2024.

Siinä missä Jan De Witt:n kehitysohjelma keskittyy ITF ja ammattilaiskiertueen siirtymävaiheeseen sekä ATP- ja WTA-tason vaatimuksiin, alle 10-14-vuotiaiden ikäryhmiin tietotaitoa maailmalta tuo jo viidettä vuotta, Hrvoje Zmajic. Zmajic toimii sekä valmentajakouluttajana että suoraan yksittäisten valmentajien ja seurojen sparraajana.

Valmennuskeskustoimintaan kansainvälistä osaamista ja valmennusryhmään uutta vahvistusta tuo Kim Tiilikainen. Kansainvälistä osaamista lisäävät osaltaan maajoukkuekapteenien ja Patrick Kaukovallan valmennuspäivät valmennuskeskuksella.

**NUORTEN HUIPPU-URHEILU**

**Tavoitteet**

* Pelaajien kehittäminen ja tukeminen menestyviksi pelaajiksi kansainvälisissä juniorikilpailuissa
	+ 2 pelaaja TOP100 ITF18 -rankingissa
	+ 2 pelaajaa TOP 50 TE14-rankingissa
* Kasvattaa kansainvälisellä pelaajapolulla olevien pelaajien määrää 20%

**VALMENNUSKESKUKSEN PÄIVITTÄISVALMENNUS**

Tennisliiton valmennuskeskuksen toimintaa organisoidaan yhdessä HVS:n kanssa. Lisäksi yhteistyötä tehdään paikallisten ja kansallisten huippu-urheilu organisaatioiden kanssa, ml. Olympiakomitea, Kihu, Urhea ja muut paikalliset urheiluakatemiat. Tennisliitolla on nuorten maajoukkuevalmentaja, joka toimii nuorten maajoukkue-, leiritys- ja valmennuskeskustoiminnan valmentajana. Lisäksi valmennuskeskuksessa toimii myös HVS:n kanssa yhteispalkkauksessa toimiva nuorten olympiavalmentaja.

Valmennuskeskuksessa pelaajat harjoittelevat päivittäisvalmennuksessa, jossa valmennusvastuu on keskuksen valmentajilla. Pelaajille luodaan koko vuodelle henkilökohtainen suunnitelma, joka sisältää harjoitus- ja kilpailuohjelman sekä tukipalvelut koko vuoden osalta. Pelaajat sitoutuvat koko vuodeksi yhteisesti sovittuun suunnitelmaan. Tukipalvelut sisältävät: henkilökohtaista päivittäistä ohjausta ja valmennusta, fyysistä harjoittelua, harjoittelun seurantaa ja ohjelmointia, kansainvälisiä kilpailumatkoja sekä muita pelaajien tarvitsemia tukimuotoja.

Valmennuskeskustoiminnan tavoitteena on mahdollistaa urheilijalle pelaajanpolku Juniorien Grand Slam -kilpailuihin ja valmentajalle kehitykseen kannustava toimintaympäristö.

Viikoittaisen harjoittelun piirissä olevien pelaajien valmennus on järjestetty yhdessä valmennuskeskuksen, pelaajan kotiseuran sekä pelaajan kehityksessä mukana olevien sidosryhmien kanssa. Pelaaja harjoittelee yhdessä muiden saman tasoisten lahjakkaiden pelaajien kanssa ja keskus tarjoaa pelaajan kehittymisen tueksi samoja palveluita kuin päivittäisvalmennuksessa oleville. Päivittäis- ja viikoittaisvalmennuksessa olevien pelaajin vuosittainen harjoitus- ja kilpailumäärä kansainvälisesti kilpailukykyisellä tasolla.

Pelaajia valmennuskeskuksessa on päivittäis- tai viikoittaisessa valmennuksessa 10-12 pelaajaa.

Valmennuskeskusverkosto

Valmennuskeskustoimintaa on järjestetty Talin Tenniskeskuksessa, painottuen huipputennispolulla olevien pelaajien päivittäisvalmennukseen. Valmennuskeskusverkoston kehittäminen aloitettiin vuonna 2023 ja ensimmäisen alueellisen valmennuskeskuksen toiminta aloitettiin marraskuussa 2023. Valmennuskeskustoiminnan visiona on luoda noin 2-4 paikkakuntaa kattava valmennuskeskusverkosto yhteistyössä Talin valmennuskeskuksen ja huippu-urheilun laatuseurojen kanssa.

Alueellisen Valmennuskeskuksen tavoitteena on laajentaa ja tehostaa olemassa olevaa valmennuskeskustoimintaa, kehittää huippu-urheilun toimintaedellytyksiä paikallisesti sekä pitkällä tähtäimellä kehittää lisää urheilijoita nuorten ja aikuisten huipputennispoluille. Lisäksi toiminta on Olympiakomitean laatuseuraprosessin huippuseura –statuksen täyttävää

Kansainvälisten kilpailumatkojen koordinointi ja toteuttaminen

Tennisliitto koordinoi kilpailumatkoja TE 12, TE 14, TE16 ja ITF 18 -kilpailuihin. Matkoille kootaan ikäluokan parhaat pelaajat. Osallistujat maksavat omavastuunosuuden matkastaan.  Ensisijaisesti varmistetaan huipputennispolulla olevien pelaajien kilpailukalenterien toteutuminen.

TE ja ITF –kilpailumatkojen lisäksi Suomen joukkueet osallistuvat henkilökohtaisiin EM-kilpailuihin 14, 16 ja 18-vuotiaiden ikäluokissa. Lisäksi joukkueena osallistutaan 13-vuotiaiden PM-kilpailuihin, Winter Cupiin 12-ja 14-vuotiaiden ikäluokissa sekä Summer Cupiin 12- ja 14-vuotiaiden ikäluokissa. Osallistuminen 16-vuotiaiden Winter- ja Summer Cup -turnauksiin sekä 18-vuotiaiden Summer Cup -turnaukseen tehdään harkinnanvaraisesti ikäluokkien pelaajien TE- ja ITF-ranking sijoituksiin perustuen.

* Tennisliitto järjestää kansainvälisten arvokilpailuiden lisäksi kansainvälisiä kilpailumatkoja

seuraavasti:

* 2-4 kpl TE 12 -kilpailua
* 8-12 kpl TE 14 –kilpailua
* 4-8 kpl TE 16 -kilpailua
* 20-26 kpl ITF 18 –kilpailua

**NUORTEN MAAJOUKKUETOIMINTA JA KASVA URHEILIJAKSI -KOULUTUSTOIMINTA**

**Toiminta**

Valmennuskeskusverkoston ja kansainvälisten kilpailumatkojen lisäksi vuonna 2024 järjestetään myös nuorten maajoukkueleirejä sekä Kasva Urheilijaksi -koulutustoimintaa.

Nuorten maajoukkuetoiminnan leirejä järjestetään 2-4 vuoden aikana. Leirien painopiste on fyysisessä testauksessa, lajitaitojen kartoituksessa sekä koulutustoiminnassa. Tavoitteena on kehittää pelaajien edellä mainittuja ominaisuuksia ja taitoja sekä tarjota kotiseuraan työkaluja niiden kehittämiseen. Lisäksi kehitetään kansallista datapankkia pelaajien fyysisestä kehityksestä eri ikävaiheissa. Kasva Tennispelaajaksi koulutuksiin kuuluu olennaisena osana myös tiedon lisääminen huipputennispolun vaatimuksista sekä Tennisliiton arvoista ja yhdessä enemmän, yhdessä menestyen -mentaliteetin mukaisesta toiminnasta.

**YLÄKOULULEIRITYS**

**Toiminta**

Valtakunnallinen yläkoululeiritys on osa Suomen Olympiakomitean urheiluakatemiaohjelmaa. Yläkoululeiritystä pilotoitiin keväällä 2021 ja aloitettiin järjestämään pysyvästi syksystä 2021 alkaen Vierumäellä. Kohderyhmänä ovat yläasteikäiset (7-9 luokkalaiset) huipputennispolun tuntumassa tai sinne tavoittelevat pelaajat sekä aktiiviset kilpapelaajat, joilla on koti- tai lähiseuroissa vähän saman tasoisia harjoituskavereita. Pelaajille järjestetään erillinen haku ohjelmaan keväällä ja toimintaan kuuluu neljä viiden päivän leiriä lukuvuoden aikana. Leiritys suunnitelmat sekä aikataulut työstetään yhdessä osallistujien kotiseurojen kanssa. Yläkoululeirityksessä noudatetaan valtakunnallisia urheilijaksi kasvamisen sisältöjä ja lajivalmennus tapahtuu lajin määrittelemien linjausten mukaisesti. Yläkoululeirityksiin kuuluu myös fyysistä testausta, kuten nuorten maajoukkueleireillä.

**TOISEN ASTEEN LEIRITYS**

**Toiminta**

Lukiossa tai ammatillisessa oppilaitoksessa opiskeleville nuorille käynnistetään vuonna 2024 tenniksen toisen asteen leiritys. Leiritystä järjestetään vastaavin periaattein kuin yläkoululeirityksiä.

**Nuorten huippu-urheilu mittarit**

* Pelaajien määrä ja taso ITF18 -ranking
* Pelaajien määrä ja taso TE14 -ranking
* Pelaajien kilpailumäärät nuorten ikäluokissa kansallisissa kilpailuissa

**PYÖRÄTUOLITENNISTOIMINTA**

**Tavoitteet**

* Lisätä pyörätuolitenniksen tunnettuutta Suomessa

Tennisliitto vastaa pyörätuolitenniksen esittelemisestä, koulutuksesta sekä kansallisesta ja kansainvälisestä̈ kilpailutoiminnasta. Seuravalmentajakoulutuksessa on pyörätuolitenniksen lajiesittelyosio. Tennisliitto järjestää̈ pyörätuolitenniksen esittelytilaisuuden, jossa uusilla pelaajilla on mahdollisuus tutustua lajiin. Lisäksi Tennisliitto lähettää joukkueen pelaamaan Pohjoismaiden mestaruuskilpailuihin.

**Mittarit**

* Järjestetyt koulutus- ja esittelytilaisuudet

# **Tapahtumat**

Tennisliitto järjestää tapahtumia tenniksen markkinoimiseksi ja taloudellisten resurssien vahvistamiseksi. Tärkeimmät toistuvat tapahtumat ovat Davis Cup, Billie Jean King Cup tai naisten ammattilaiskilpailu, Challenger-tason kilpailut sekä Tennisgaala. Tapahtumat tuottavat taloudellisesti ja lisäävät yhteisöllisyyttä osallistujien keskuudessa.

**Tavoitteet**

* Kasvattaa Davis Cupin, Billie Jean King Cupin tai naisten ammattilaiskilpailun ja Challenger-tapahtumien katsojamääriä
* Tehdä taloudellisesti kannattavia tapahtumia
* Saada laajaa medianäkyvyyttä tapahtumille
* Tennisgaala on loppuunmyyty
* Gaalan tuotto on yli 25 000 €

**HUIPPU-URHEILU**

**Toiminta**

Kansainvälisten tapahtumien osalta Tennisliitto järjestää Davis Cup tapahtumia, jos niitä saadaan järjestettäväksi Suomeen. Lisäksi Tennisliitto osallistuu Challenger -tason turnausten järjestämiseen taloudellisesti Helsingissä ja Tampereella. Billie Jean King Cup Eurooppa/Afrikka III-ryhmän tapahtumaa ei haeta järjestettäväksi Suomeen. Sen sijaan järjestetään naisten $25 000 -tason ammattilaiskilpailu, josta rakennetaan vuosittain toistuvaa naisten huipputenniksen yleisötapahtumaa.

Kansallisista huipputapahtumista Tennisliitto järjestää Tennisliigan keskitetyn viikonlopun Jarkko Nieminen Areenalla ja finaalitapahtuman Talin Tenniskeskuksella. Lisäksi Tennisliitto toimii läheisessä yhteistyössä Yleisten ulko- ja sisäkenttien SM-kilpailuiden järjestelyissä.

**TENNISGAALA**

Tennisgaala jatkaa yhtenä tapahtumavuoden kohokohdista. Tennisgaala järjestetään marraskuussa 2024 yhteistyössä Suomen Tenniksen Tukisäätiön kanssa.

**Mittarit**

* Davis Cup, Challenger- ja naisten $25 000 -ammattilaiskilpailu
	+ katsojamäärät
	+ tapahtuman taloudellinen tulos
	+ medianäkyvyys mitattuna Suomessa
* Tennisgaala
	+ tapahtuma on loppuunmyyty
	+ gaalan tuotto on yli 25 000 €

# **Viestintä**

**Tavoitteet**

* Tuottaa aktiivista jäsenviestintää Tennisliiton ydintehtävien osalta
* Markkinoida pelaamista ja kilpailemista eri kohderyhmille
* Viestinnän käyttäjäpalaute on yli 3/5

Tennisliiton viestintä läpileikkaa kaikki toiminnot mahdollistaen vastuullisuusohjelman sekä ydintoimintojen (kilpailutoiminta, seuratoiminta, valmennustoiminta ja tapahtumat) tehokkaan toimeenpanemisen.

*Tenniksen tunnettuuden ja kiinnostavuuden lisäämisen kautta tenniksen kuluttamisen lisäämiseen.*

**LAADUKAS YDINTOIMINTOJEN VIESTINTÄ JA MARKKINOINTI**

Tennisliiton viestintä tuo tehokkaasti esille strategisesti tärkeiden asioiden edistämistä ja tekee toimintaa näkyväksi jäsenistölle ja tenniksen seuraajille niin ulkoisia kuin sisäisiä viestintäkanavia käyttäen. Käytössä olevat kanavat: [www.tennis.fi](http://www.tennis.fi); OmaTennis-applikaatio; sisäiset uutiskirjeet; sosiaalisen median kanavat Facebook, Instagram, X, LinkedIn, TikTok ja YouTube.

Kuluneet vuodet ovat olleet onnistuneita viestinnän ja markkinoinnin näkökulmasta; jäsenet ovat tyytyväisiä, viestintäkanavien (kotisivut ja sosiaalinen media) seuraajamäärät ja tavoittavuudet ovat kasvussa sekä ansaittu media jatkaa kasvuaan. OmaTennis-applikaatiota käyttää hieman yli 3000 henkilöä; käyttäjäkunta on sitoutunutta ja tyytyväistä, mutta käyttäjämäärän kasvu ei ole vastannut strategiaan kirjattua 8000 tavoitetilaa.

Tärkeimpinä kokonaisuuksina ovat kilpailemiseen ja pelaamiseen innostaminen (Pelaamisen Ilo -kampanjointi) kilpailu- ja seuratoiminnan tavoitteiden mukaisesti, huipputenniksen uutisointi ja tapahtumien markkinointi.

**KUMPPANUUSVIESTINNÄN TEHOSTAMINEN JA KOKO ORGANISAATION LAAJEMPI SITOUTTAMINEN VIESTINTÄÄN**

Tennisliiton kumppanuustoiminnan kasvaessa kiinnitetään enemmän huomiota ja panostetaan aiempaa enemmän kumppanuusviestintään; tämä toteutetaan erityisesti laadukkaampien hyödyntämissuunnitelmien avulla.

Samalla liiton organisaation sisällä haetaan laajempaa viestinnällistä osallistumista ja osallistamista. Tavoitteena on kouluttaa ja sitouttaa ydintoimintojen vastuuhenkilöitä aktiivisempaan viestintään, jotta jäsenseurat ja seuraajat pysyvät entistä paremmin perillä asioista.

**Mittarit**

* Aktiivinen jäsenviestintä
	+ julkaisuiden määrä eri kanavissa
	+ seuraajien määrä eri kanavissa
	+ palaute Tennisliiton viestinnästä vuosikyselyssä yli 3/5,0
* Ansaittu media

# **Digitalisaatio**

**TENNISÄSSÄ**

**Tavoitteet**

* TennisÄssän käyttäjäpalaute yli 3,0/5
* TennisÄssän koulutuksia järjestetään yli 10 ja niihin osallistuu yli 100 hlöä
* TennisClubia käyttää jäsenrekisterinä yli 100 seuraa ja valmentajien / pelaajan käyttöliittymää yli 40 seuraa
* TennisClubin käyttäjäpalaute seuroista yli 3,0/5
* Toimiston manuaalinen työ vähenee

Kaiken kilpailemiseen liittyvän toiminnan hallintaan käytetään kilpailujärjestelmä TennisÄssää. Sen avulla ylläpidetään kilpailuiden ja sarjatenniksen toiminnallisuuksien lisäksi tulospalvelua sekä rankingia ja tasoluetteloa. TennisÄssää markkinoidaan seuroille ja halleille työkaluksi seurojen sisäisiin tapahtumiin ja hallisarjoihin sekä opastetaan näiden luomisessa kilpailujärjestelmään. TennisÄssän hallintaan olennaisesti liittyvästä Tournament Planner -ohjelmasta pidetään myös koulutuksia ja autetaan sen käytössä kilpailuiden hallinnoimisessa. Jatkamme koko kilpailujärjestelmän osaamisen kasvattamista eri kohderyhmissä ja lisäksi autamme muissa kilpailutoimintaan liittyvissä toimissa: seuran löytämisessä ja liittymisessä, TennisÄssään rekisteröitymisessä, lisenssin ostossa ja sopivan tasoisen kilpailun löytämisessä.

**TENNISCLUB**

TennisClub toimii seurojen keskeisenä toiminnanohjausjärjestelmänä, jossa hallitaan jäsenrekisteriä ja valmennusryhmiä sekä laskutetaan toiminnassa mukana olevia. Osaamista TennisClubin käytössä kasvatetaan ja autetaan uusien ominaisuuksien kanssa. TennisClubia kehitetään seurojen palautteiden perusteella ja samalla tuodaan uusia ominaisuuksia TennisClubin kautta seurojen käyttöön. Seuroille tarjotaan säännöllistä käyttökoulutusta TennisClubin osalta sekä tukea käyttöönotossa.

**TOIMISTON TYÖN TEHOSTAMINEN DIGITALISAATION AVULLA**

Toimiston työtä tehostetaan suoraviivaistamalla prosesseja ja hyödyntämällä digitalisaatiota. Prosesseja tehostetaan tunnistamalla kuormittavat osa-alueet sekä kuormituksen syyt ja kehittämällä näihin ratkaisuja, jotka tukevat toimiston asiantuntijoiden työtä. Näin voidaan vapauttaa asiantuntijoidemme aikaa kehitystyöhön ja seurojen ja pelaajien palvelemiseen.

# **Osaamisen kehittäminen**

**KILPAILUNJOHTAJAT**

Kilpailunjohtajien kouluttamisessa kohdennetaan koulutuksia Planner-ohjelmistosaamisen lisäksi seurakilpailujen järjestämiseen ja hyvien käytäntöjen jakamiseen. Kilpailunjohtajien lisäksi koulutuksia suunnataan valmentajille, jotka ylläpitävät pitkälti seurakilpailuja seuroissa. Koulutuksia tullaan toteuttamaan pääosin webinaarien kautta. Myös kilpa- ja huippuseuraprosessi tarjoaa tähän oivallisen alustan. Arvokilpailujen järjestämistä ja niiden kilpailunjohtajia tuetaan viikonloppupäivystyksellä.

**Tavoitteet**

* Kilpailunjohtajarekisterissä on 250 aktiivista kilpailunjohtajaa
Perus- jatkokoulutuksiin osallistuu yli 40 henkilöä
Kilpailunjohtajakoulutuksia on vuoden aikana vähintään 2

**Mittarit**

* Aktiivisten kilpailunjohtajien määrä
* Perus- ja jatkokoulutuksiin osallistuneiden määrä
* Kilpailunjohtajakoulutusten määrä

**TUOMARITOIMINTA**

Tuomaritoiminnan osalta junioreiden sääntökoulutusta järjestetään Junioreiden SM-liigacup tapahtuman yhteydessä. Tapahtumaan sisältyy koulutuksen lisäksi junioreiden toimiminen tuomarina. Vastaavan konseptin laajentamista yhteen tai kahteen muuhun juniorikilpailuun selvitetään. Kansallisten tuomareiden määrää pyritään kasvattamaan 1-tason koulutusten kautta. Lisäksi tavoitteena on löytää uusia innokkaita jäseniä Kehittyvien tuomareiden ryhmään.

**Tavoitteet**

* Tuomarirekisterissä on vähintään 40 aktiivista tuomaria
* Tuomarikoulutuksiin osallistuu yli 20 tuomaria ja 80 junioria
* Kehittyvien tuomareiden ryhmä kokoontuu kaksi kertaa vuoden aikana

**Mittarit**

* Tuomareiden määrä rekisterissä
* Koulutusten ja osallistujien määrä
* Kehittyvien tuomareiden ryhmässä olevien määrä ja tapaamisten määrä

**VALMENTAJAKOULUTUS**

Valmentajakoulutuksen tavoitteena on tuoda sisältöjä ja toimintamalleja entistä lähemmäs seuratoimintaa. Koulutuksessa huomioidaan ja rakennetaan valmentajille joustavia koulutuspolkuja.

Uskomme, että valmentajien osaamisella ja ammattitaidolla on suuri vaikutus tenniksen kasvuun sekä parempaan kilpatennikseen tulevaisuudessa. Valmentajakoulutus toteutetaan vahvassa yhteistyössä Vierumäen osaamiskeskuksen kanssa. Koulutuspolku on mahdollista jatkossa toteuttaa kokonaisuudessaan Vierumäellä ja lisäksi myös koko Vierumäen koulutustarjonta tullaan integroimaan vahvasti koulutuspolkuun. Vierumäeltä saamme sisältöä kokonaisvaltaiseen valmennukseen eri ikävaiheissa.

Tulemme vuonna 2024 pitämään painopisteen lasten urheilussa ja tenniksessä. Tämä aihealue koskettaa laajasti seuratoimintaa. Tavoitteena, että valmennustoiminta on laadukasta sekä vastuullista, etenkin lasten osa-alueella. Vastuullisuus pitää sisällään laadukkaan osaamisen ja nykyaikana lajitaitojen lisäksi myös pedagogiset taidot tulee huomioida sisällöissä vahvasti. Valmentajat suorittavat myös Puhtaasti ja Reilusti Paras -verkkokurssin ja Vastuullinen valmentaja -verkkokurssin osana Tennisliiton koulutuksia.

Olemme rakentaneet digitaalisen valmennusalustan Coach Tools -applikaation alle. Valmennusalusta sisältää alle 10-vuotiaiden perusvalmennusohjeita eri kokoisille kentille sekä pehmeämmille palloille. Valmennusalustan kautta tullaan seuraamaan lasten valmennustoiminnan laadun kehittymistä ja valmentajien kehittymistä.

TASOKOULUTUKSIA JÄRJESTETÄÄN VUONNA 2024:

Määrällisesti järjestämme: 10 kpl starttikoulutusta, jotka kuuluvat laatuseuraohjelmaan

 8 kpl ohjaajakoulusta, Taso 1

 2 kpl Seuravalmennuskoulutusta, Taso 2

 1 kpl Kilpavalmennuskoulutusta, Taso 3

 1 kpl Ammattivalmentajatutkinto, Taso 4

 1 kpl Huippuvalmennuskoulutus

**Tavoitteet:**

* Digitaalista valmennusalustaa (Coach Tools) käyttää 20-30 seuraa
* Sähköisessä oppimisympäristössä on 300 valmentajaa
* Tasokoulutuksien määrä kasvaa
* Tasokoulutuksiin osallistuneiden valmentajien määrä 350 vuodella 2024
* Koulutuspalaute väh. 3

**Mittarit**:

* Digitaalisen valmennusalustan käyttö seuroissa (Coach Tools)
* Sähköisessä oppimisympäristössä olevien valmentajien määrä (Priimalms/Vierumäen oppimisalusta)
* Tasokoulutuksien määrä
* Osallistuneiden valmentajien määrä
* Koulutuspalaute vähintään kolme

**JATKOKOULUTUKSET JA VALMENTAJAVERKOSTON KASVATTAMINEN**

Järjestämme jatkokoulutuksia eri kohderyhmien valmentajille vuonna 2024. Toteutamme kolmatta kertaa vuosittaiset valmentajapäivät Vierumäellä keväällä 2024. Tennisliitto pitää yllä sähköistä toimijarekisteriä, johon liitetään kaikki tasokoulutuksia käyneet valmentajat. Tasokoulutuksen käyneet valmentajat suorittavat Vastuullinen valmentaja -verkkokurssin sekä Puhtaasti ja Reilusti Paras -verkkokoulutukset.

Aktivoimme valmentajia osallistumaan koulutuksiin eri tasoille, seminaareihin ja webinaareihin. Tennisliitto tarjoaa webinaareja säännöllisin väliajoin ja tarpeiden mukaan valmentajille. Lisäksi valmentajien kuukausikirje lähetetään 1krt/kk. Vierumäen Haaga-Helia opiskelijoille tarjotaan kaksi kertaa vuodessa tenniksen työssäoppimiskokonaisuutta osana ammattikorkeakouluopintoja. Tätä kautta pyritään myös löytämään uusia tekijöitä seuroihin ympäri Suomea.

**Tavoitteet**:

* Jatkokoulutuksiin osallistuu yli 200 valmentajaa vuositasolla
* Valmentajapäiville osallistuu yli 110 valmentajaa
* Kaikille valmentajille suunnattuihin Webinaareihin osallistuu 150 valmentajaa
* Sähköisessä valmentajarekisterissä on yli 400 nimeä vuoden loppuun mennessä
* Haaga-Helian ja LPT tutkinnon parista yli 30, valitsee tennisopinnot osaksi opintoja ja suorittavat samalla tenniksen ohjaajakoulutuksen

**Mittarit**:

* Jatkokoulutuksiin osallistuneiden valmentajien määrä
* Valmentajapäiville osallistuneiden valmentajien määrä
* Valmentajien määrä rekisterissä
* Osallistuvien opiskelijoiden määrä

# **Resurssit**

**HALLINTO**

**Tavoitteet**

* Tennisliiton taloudellinen tulos on positiivinen

**Toiminta**

Tennisliiton talous on tasapainossa ja investoimme strategian toimenpanoon vuoden aikana toimintasuunnitelman mukaisesti. Tennisliitto omistaa Tennisliitto Finland Oy:n, jonka tarkoituksena on vastata Tennisliiton kumppanuuksista ja tapahtumista. Sitoutamme seuroja päätöksentekoon ja valmistelemme päätöksiämme eri kohderyhmien tapaamisissa vuoden aikana. Päätöksemme perustuvat tietoon, raportointimme ja seuranta on yksinkertaista ja tehokasta.

**Mittarit**

* Taloudellinen tulos

**HENKILÖSTÖ**

**Tavoitteet**

* Henkilöstön työtyytyväisyys mitattuna on hyvällä tasolla (3,0/5,0)
* Hallitus-toimikunnat-henkilöstö yhteistoiminta on itsearvioinneissa 3,0/5,0

**Toiminta**

Tennisliiton henkilöstö on ammattitaitoista ja sitoutunutta työhönsä. Toimenkuvat ja työtehtävät ovat selkeitä, strategian toteuttamista varten käytössä on riittävät resurssit. Henkilöstölle tarjotaan liikuntamahdollisuuksia, kehitetään ammatillista osaamista ja työterveyshuolto on merkittävä etu. Toimisto työskentelee yhdessä strategian toteuttamisen eteen.

**Mittarit**

* Henkilöstön työtyytyväisyyskysely
* Hallituksen/toimikunnan/henkilöstön itsearviointikysely

**VARAINHANKINTA**

**Tavoitteet**

* Varainhankinnan tuotot konsernitasolla ylittävät 600 000 euroa

**Toiminta**

Tennisliiton varainhankintaa tehdään neljällä eri tasolla: pääyhteistyökumppani, yhteistyökumppani, Tennis Team Finland Partners Club ja Tennis Team Finland Members Club. Varainhankintaa tehdään Tennisliitto Finland Oy:n kanssa yhteistyössä.

**Mittarit**

* Varainhankinnan tuottojen yhteismäärä

# **Olosuhdeohjelma**

**Toiminta**

Tennisliitto järjestää vuoden aikana olosuhdeseminaarin. Seminaari on yhteinen keskustelufoorumi, johon haetaan puhujiksi hallirakentajia, avataan onnistuneita hankkeita sekä jaetaan parhaita käytäntöjä. Tuemme hallihankkeiden aloituksia jatkossa konsultoinnin kautta, missä ensimmäisen vaiheen osalta hallit voivat saada apua kumppanimme kautta. Tapaamme yhdessä halliyhtiöiden ja seurojen kanssa kaupunkien ja kuntien päättäjiä. Edistämme paikallisia hankkeita ja olemme auttamassa päättäjien kanssa keskusteluissa. Tuomme Tennisliiton tukea lähemmäs hallihankkeita, kuntia ja kaupunkeja.

**Tavoitteet:**

* Olosuhdeseminaariin osallistuu yli 25 henkilöä
* Tennisliitolla on virallinen olosuhdekumppani hallihankkeita varten
* Tennisliitto on mukana vähintään 10 tapaamisessa kuntien tai kaupunkien kanssa hallihankkeiden osalta

**Mittarit:**

* Olosuhdeseminaariin osallistuneiden määrä
* Kaupunki ja kuntatapaamisten määrä
* Olosuhdekumppanien määrä

# **Palkitsemistoiminta**

Myönnämme jäsenseurojen anomuksesta ansiomerkkejä ansioituneille henkilöille.

# **Naistoimikunta**

Naistoimikunta kerää varoja junioritenniksen tukemiseen myymällä lippuja teatteri- ja konserttiesityksiin, järjestämällä arpajaisia ja peli-iltoja sekä olemalla tv-ohjelmien yleisönä. Juniorien harrastecupia jatketaan samoin kuin joulukorttien myyntiä.

Toimikunta kehittää muita varainhankinta-aktiviteetteja, avustaa tarvittaessa Tennisliittoa sen tapahtumissa ja on mukana liiton Eettisen toimikunnan aktivoimien Naisverkoston tapahtumien järjestämisessä. Toimikunta ohjaa tukensa osin stipendeinä Suomen Tenniksen Tukisäätiön kautta, osin junioristipendeinä seuroille niiden juhlavuosina.

# **Senioritennis**

Suomen Senioritennis ry, Finlands Senioritennis rf, on säännöllisesti tennistä pelaavien jäsentensä ylläpitämä urheilujärjestö. Sen tehtävänä on vapaaehtoisena palveluorganisaationa maanlaajuisesti ylläpitää, kehittää ja laajentaa yli 30-vuotiaiden senioripelaajien säännöllistä tennisharrastusta niin kilpailu- kuin harrastajatahollakin. Yhdistys toimii yhteistyössä Suomen Tennisliiton kanssa.

**Hallitus**

Hallitus on tarkoituksella laaja, jotta eri puolilla maata asuvien jäsenten näkemykset pääsisivät kattavasti esille. Hallitus on organisoitunut työryhmiksi. Se kokoontuu viisi kertaa vuoden aikana ja pitää tarvittaessa sähköpostikokouksia. Hallitus- ja työryhmätyöskentelystä ei makseta palkkioita.

**Kotimaan kilpailutoiminta**

Pidetään yllä ja kehitetään valtakunnallisesti kattavaa, kaikki seniori-ikäluokat sisältävää sarjatennisjärjestelmää tavoitteena saada mahdollisimman moni seniori-ikäinen tennisliikunnan pariin, sarjatenniksen tulokset liitetään Tennisässän kautta valtakunnalliseen ranking-järjestelmään. Kannustetaan osallistumaan SM-kilpailuihin sekä kansallisten kilpailujen senioriluokkiin.

**Kansainvälinen kilpailutoiminta**

Vuosittainen Viro maaottelu pelataan syksyllä Tallinnassa. Maajoukkueet ja edustuspelaajat osallistuvat eri ikäluokkien MM-kilpailuihin. Senioritennis osallistuu kustannuksiin maksamalla kansainvälisten liittojen edellyttämän ilmoittautumismaksun joukkuekilpailun osalta, sekä kilpailijoiden IPIN-maksun. Matka- ja muut kulut joukkueet kustantavat itse. PM-joukkuekisat pelataan Tanskassa, senioritennis osallistuu joukkueiden matka- ja majoituskuluihin aikaisemman tavan mukaisesti.

**Senioriranking**

Tennisliitto ylläpitää seniorirankingia yhdessä muiden ikäluokkien rankingien kanssa ja julkaisee sen kotisivullaan. Rankingia käytetään kilpailuissa sijoittamiseen. Senioritennis julkaisee yhdessä Tennisliiton käyttämän kilpailujärjestelmän kanssa erillisen kaikkien seniori-ikäluokkien yhteisen pelijärjestysluettelon joukkueiden sisäisen kaksinpelijärjestyksen määrittelemiseksi.

**Jäsenmaksut**

Jäsentietojen säilytys Tennisliiton järjestelmässä mahdollistaa pelaajille jäsenmaksujen maksamisen ja yhteystietojen ylläpidon suoraan Tennisässässä. Mahdollisuus suorittaa jäsenmaksu pankkitilille säilytetään.

**Tiedotustavat**

Senioritennis tiedottaa omilla www.senioritennis.fi -kotisivulla, sekä tarpeen mukaan jäsenkirjeellä, sekä erillisillä tiedotteilla sarjajoukkueiden kapteeneille. Tennisliiton verkkosivu www.tennisassa.fi toimii sarjataulukoiden, tulosten ja rankingien pääasiallisena tiedottajana. Tennisliiton sivulla oleva senioritennis-valikko on linkitetty senioritenniksen kotisivulle.

**Talous ja toimintakyvyn ylläpito**

Toiminta perustuu osittain vapaaehtoistyöhön. Palkattuja toimihenkilöitä ei ole. Tarvittavat toimistopalvelut ostetaan palveluyritykseltä.